Clå d' esté ås bovrins

On **clå d'&nbsp;esté des bovrins** u **sonnante dermatite ås viermins**, c'&nbsp;est on sonnant clå ki vént ås vatches di l'&nbsp;esté (e l' Urope). 

Li cåze c'&nbsp;est on fén viermin del nindje des fiyaires ki s'&nbsp;pormoenne dins l'&nbsp;coir, et k'&nbsp;on lome **parafiyaires** u **stefanofiyaires**.

*Les clås d' esté sont diferins des [[Onchocerca ås bovrins|nocrês a Onchocerca]], ki dmorèt dins l' pea, sins djonde li sonk.*

## Senes del maladeye
### Discrijhaedje do clå
Les clås d'&nbsp;esté, come tos les clås, fijhèt må cwand on les pice. Å cmince, c'&nbsp;est des ptits clås, 5 cm lådje, ki s'&nbsp;polnut etrocler po fé des grossès plakes, 10 a 15 cm lådjes. Sovint, ça schôpeye li biesse ki s'&nbsp;va cfroyî après les meurs, les pås, evnd.
### Eplaeçmint des clås
* *Parafilaria bovicola* si mete so li dzeu do coir.
* *Stenofilaria stilesi* fwait des clås sol vinte, di l'&nbsp;intrêye del pwetrene disk'&nbsp;al botroûle.
* Des côps k'&nbsp;i gn a, les clås d'&nbsp;esté si metèt fok ås tetes.
* *Stenofilaria assamensis* si mete sol warot des vatches zebus.
* E Marok, les clås d'&nbsp;esté (on n'&nbsp;sait nén å djusse kéne sôre di fiyaire) si metèt pus voltî so li dzo et li dvant do coir: li dzo do cô, les pates di dvant, li vinte. End a cåzu måy sol les coisses, ni l'&nbsp;tiesse, ni les pates di drî. End a pont sol dos. 
* E Djapon, gn a des ptits clås ki s'&nbsp;metèt totåtoû do muzea.

## Cåzes del maladeye
### Vicåreye do viermin
Li viermin fwait (macrofiyaire) pond des oûs avou des ptits djonnes didins (microfiyaires) ki discloyèt dins l'&nbsp;clå. Les moxhes (del sôre *Musca* mins eto *Haematobia irritans*) sont-st assaetcheyes på sonk et på sûnaedje del playe. Ele raletchèt les oûs. Li rascråwêye moxhe va so ene ôte vatche, raletchî ene playe, u les låmes, et epestiferer cisse deujhinme biesse la. Et tchik et tchak.

### Sôres di fiyaires
* *Parafilaria bovicola* (li viermin fwait est ene cwatrinne di cm long; les oûs avou les microfilaires muzurèt 45 so 30 μm (micrometes) (e l'&nbsp;Urope, bén studyî el Suwede ey e l' Almagne et l' Afrike nonnrece).
* *Stenofilaria stilesi* (ene cénkinne di mm long) (ezès Stats-Unis).
* *Stenofilaria deodesi* (e l'&nbsp;Azeye).
* *Stenofilaria kaeli* (e l'&nbsp;Azeye).
* *Stenofilaria assamensis* (e l'&nbsp;Azeye).

## Médiaedje

* Sacwants ptit clås souwèt tot seu. E l'&nbsp;Almagne, les clås d'&nbsp;estés endè vont tot seus å waeyén-tins.
* On pout operer, tot screpant totes les mizeres evoye. Mins ça sonne foirt. Cwand on-z arive "a plat", gn a co del matire pus fond; i fåt ralårdji l'&nbsp;operaedje. Si on fwait tchitchî les mannestés, ça mousse foû pa tos ptits trôs, come del poumåde fou d'&nbsp;on tube.
Tot l'&nbsp;tins d'&nbsp;l'&nbsp;operaedje, ça sonne foirt. Al fén, i fåt stantchî l'&nbsp;sonk avou des ptits bokets d'&nbsp;wate, metous onk so l'&nbsp;ôte come èn eplåsse, et ki tnèt tot seus cwand l'&nbsp;sonk s'&nbsp;egloumeye. Fåt on gros moes al playe po s'&nbsp;rifé.
* Médiaedje pa des droukes:
** ki touwèt l'&nbsp;viermin: ivermectene (200 mg å kilo evike), clozanté, nitrocsinil (20 mg/kg), sordôzaedjes di lvamizole e finbindazole (50 mg/kg). Mins on n'&nbsp;adiercêye s'&nbsp;côp a tchaeke feye.
** ki touwèt les microbes ki rascråwèt les playes la k'&nbsp;les viermins vlèt rexhe do coir (antibiyotikes).

## [[Minêyolodjince]]
Les clås d'&nbsp;esté egzistèt pattavå l'&nbsp;Daegn. Bråmint e l'&nbsp;Afrike et dins les ôtes tchôds payis. Mins ossu lon, bijhreçmint, kel Suwede (*Parafilaria bovicola*). End a eto el Bulgareye
El Suwede, c'&nbsp;est tins des tchôds estés ki ça s'&nbsp;voet l'&nbsp;pus sovint. Å Marok, c'&nbsp;est, des anêyes k'&nbsp;i gn a, cwand i ploût bråmint tins des moes d'&nbsp;decimbe a avri. E l'&nbsp;Almagne, les clås d'&nbsp;estés, ki spitèt foû e moes d'&nbsp;may, ene troejhinne di samwinne après k'&nbsp;on-z a dislaxhî.
C'&nbsp;est purade les vatches (u les gayets) ki sont rascråwêyes, nén les åmeas et åmayes, nerén les veas.

## Lomaedjes del maladeye
Lomaedjes del maladeye dins les lingaedjes del daegne.
* en inglès francès : *verminous haremorragic dermatitis* (*Parafilaria bovicola*)
* en almand: *Sommerwunde* (playe d'&nbsp;esté).
* en malaizyin (?) *cascado* (*Stenofilaria deodesi*).
* en inglès d'&nbsp;l'&nbsp;Inde et d'&nbsp;Malaizeye: *humpsore* (*Stenofilaria kaeli* & *Stenofilaria assamensis*) (må d'&nbsp;warot).

## Hårdêye difoûtrinne
*  Pådje so les clås d' esté dins l' ''Merck Veterinary Manual''